
    Republika Hrvatska
Općinski sud u Osijeku
    Europske avenije 7
       31000 Osijek 						

Poslovni broj: P Ob-429/2025-10



U    I M E    R E P U B L I K E    H R V A T S K E 


P R E S U D A 


Općinski sud u Osijeku, po sucu Dalmoslavi Grgić, kao sucu pojedincu, u pravnoj stvari tužitelja M. B., OIB: …, iz O., …, zastupanog po punomoćniku M. P., odvjetniku iz O., protiv tužene R. B., OIB: …, iz O., …, radi razvoda braka, nakon održane i zaključene glavne rasprave u prisutnosti tužitelja i njegova punomoćnika dana 11. lipnja 2026., a objavljenje dana 1. rujna 2026. godine, 


p r e s u d i o   j e  


I. Brak sklopljen 28. prosinca 2019., u O., upisan u matici vjenčanih matičnog područja O., za godinu 2019. pod rednim brojem …, između M. B., OIB: …, rođenog … u O., od oca B. i majke B. B., i R. B., rođene M., OIB: …, rođene ..., u O., od oca R. Ž. i majke S. D., razvodi se temeljem odredbi čl. 51. st. 1. t. 2. Obiteljskog zakona.

II. Nalaže se tuženici da tužitelju naknadi prouzročeni parnični trošak u iznosu od 400,00 eura u roku od 15 dana, s pripadajućom zateznom kamatom tekućom od dana donošenja prvostupanjske presude 1. rujna 2026., pa do isplate, po stopi koja se određuje za svako polugodište, uvećanjem referentne kamatne stope koju je Europska središnja banka primijenila na svoje posljednje glavne operacije refinanciranja ili granične kamatne stope proizašle iz natječajnih postupaka za varijabilnu stopu za posljednje glavne operacije refinanciranja Europske središnje banke, za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, sve u roku od 15 dana.



Obrazloženje


1. Tužitelj je ovom sudu podnio tužbu dana 1. listopada 2025. godine u kojoj navodi da je bračna zajednica s tuženom prekinuta unazad nekoliko mjeseci jer se ista iselila iz zajedničkog kućanstva, i predlaže da sud donese presudu kao u izreci. Uz tužbu prilaže izvadak iz matice vjenčanih, za M. B. i R. M. i predlaže svoje saslušanje.

2. Tužba je dostavljena tuženoj na odgovor i ista se na tužbu nije očitovala niti je pristupila na glavnu raspravu za koju je dostava poziva uredno iskazana. 

3. U dokaznom postupku sud je izvršio uvid i pročitao izvadak iz matice vjenčanih za M. B. i R. M. te saslušao tužitelja. 

4. Sud nije saslušao tuženu jer ista iako je uredno pozvana raspravi se nije odazvala.

5. Na provedeni dokazni postupak nije bilo primjedbi niti daljnjih dokaznih prijedloga. 

6. Iz izvatka iz Matice vjenčanih za M. B. i R. M. razvidno je da su isti zaključili brak 28. prosinca 2019. godine u O. koji je upisan u Maticu vjenčanih Matičnog područja O. za 2019. godinu pod rednim brojem ….

7. U svom iskazu tužitelj je naveo da je tužena napustila bračnu zajednicu 5. rujna 2025. i ima saznanja da se ista nalazi u Nj. Od naprijed navedenog datuma tužena se nije javljala niti su bili u kontaktu i njihova faktička zajednica je prestala i ne želi da ista eventualno egzistira. Tuženu je izvijestio da je podnio tužbu za razvod braka na njezin broj mobitela, koji je on plaćao, te je u međuvremenu prestao plaćati i ne zna koji ista ima broj u Nj. Rekla mu je da se ona ne rastaje, već on. Bio je na rizičnoj operaciji u prosincu 2025., i o istom je izviještena tužena putem zajedničke vjenčane kume, no nije ga došla posjetiti niti se interesirala za njegovo zdravstveno stanje. To je bila 5. operacija u nizu tako da je tužena dobro upoznata s njegovim zdravstvenim stanjem. Zajedničke djece nemaju niti zajedničke imovine. Kako bi mogao funkcionirati njegova kćerka došla je iz Nj. kako bi mu pomogla u svakodnevnim potrebama. Smatra da zajednica nije funkcionirala prvenstveno zbog činjenice da tužena nije imala dobar odnos s njegovom djecom iz prvog braka za koje je izuzetno vezan. Uzdržavanje od tužene ne traži.

8. Materijalni dokazi prihvaćeni od ovog suda.

9. Iskaz tužitelja sud smatra iskrenim.

10. Ocjenjujući svaki dokaz posebno i u međusobnoj svezi ovaj sud nalazi da brak između ovdje stranka faktički više ne egzistira jer je došlo do napuštanja istog od strane tužene, pa osnovni elementi bračne zajednice emotivni, ekonomski više ne egzistiraju, niti sam faktična zajednica i stoga je tužbeni zahtjev tužitelja osnovan te je odlučeno kao u izreci presude temeljem članka 51. Obiteljskog Zakona (NN 103/15, 98/19, 47/20, 49/23, 156/23).

11. Odluka o parničnom trošku temelji se na uspjehu postupka važeće Odvjetničke tarife prema kojoj je tuženoj dosuđen parnični trošak u iznosu od 400,00 eura prema Tbr. 7 Odvjetničke tarife, a shodno članku 154 Zakona o parničnom postupku (NN 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11, 148/11, 25/13, 89/14, 70/19, 80/22, 114/22, 155/23) te je naloženo tuženoj da tuženiku isti naknadi s pripadajućim kamata od presuđena 1. rujna 2026. pa do isplate. 

Osijek, 1. rujna 2026.


									Sudac
									 Dalmoslava Grgić, v.r. 















POUKA O PRAVNOM LIJEKU:
Protiv ove presude nezadovoljna stranka ima pravo žalbe u roku 15 dana, od dana 
primitka iste. Žalba se podnosi u tri istovjetna primjerka, putem ovoga suda, nadležnom županijskom sudu.                              

Dostaviti:
1. pun. tužitelja
2. tuženoj

Nakon pravomoćnosti: 
-Matičnom uredu O.

